text: Tre ladninger legetøj til Litauen
  10 december 2010 kl. 14.51
  To hundrede kubikmeter brugt legetøj er samlet ind  og pakket hos vognmand ICT i Fredericia. Pakkerne bliver fordelt i Litauen før jul.
  Håbet var, at indsamlingen i hvert fald kunne give børn på tre børnehjem lidt legetøj til jul. Men her tæt på deadline i dag var tre hele lastvognlæs klar til at blive sendt afsted, så der bliver legetøj til flere børnehjem. Trailerne med legetøj bliver sendt til Litauen med skib.
  
  Lige i hjertet
  Det er ugebladet Ude og Hjemme, som har sat indsamlingen i gang, og bladets skildringer af dagligdagen i et fattigt børnehjem i den litauiske landsby Kybartai har ramt lige i hjertet på læserne. De har nærmest bestormet lageret med ting, de har samlet sammen hos venner og familie.
   
  Blandt nyt og brugt legetøj er også et stort antal indpakkede gaver, lige klar til at lægge under juletræet. 
  Speditionsfirmaet ICT kører meget til de baltiske lande og andre tidligere Sovjet-republikker og kender nøden dér. 
  Firmaet tager ikke en øre for transporten, og medarbejderne har pakket mange af sagerne om aftenen i deres fritid.
  